 NA SAMMY WAWERU MTAHINIWA bora zaidi katika mtihani wa Kitaifa Darasa la Nane (KCPE) 2023 amezoa alama 428, kwa jumla ya 500 zinazowezekana. Alama ya 2023, ni punguo la alama 3 ikilinganishwa na mwaka uliopita, 2022, ambapo mtahiniwa bora alipata alama 231. Akitoa matokeo rasmi ya KCPE 2023 katika makao makuu ya mitihani nchini, Mitihani House, Jijini Nairobi, Waziri wa Elimu, Ezekiel Machogu alisema watahiniwa 8, 525 walizoa alama kati ya 400 hadi 500. “Mtahiniwa bora zaidi KCPE 2023, alizoa alama 428 kwa jumla ya 500 zinazowezekana,” akasema. Idadi ya waliopata alama 300 – 399, ni 352, 782 na 200 hadi 299 wakiwa watahiniwa 658, 278. Hali kadhalika, waliozoa alama 100 hadi 199 wameandikishwa kuwa 383, 025, huku 0 – 99 wakiwa 2, 060. Jumla ya watahiniwa 1, 406, 559 walifanya KCPE 2023, wa kiume wakiwa 721, 544 na kike 685, 017. Katika zoezi hilo ambalo limekunja jamvi mfumo wa 8-4-4, kulikuwa na vituo jumla 28, 533 vya kuandika mtihani. Waziri Machogu alisema serikali ya William Ruto imeweka mikakati maalum kuhakikisha kila mtahiniwa anajiunga na kidato cha kwanza 2024. “Usajili wa wanafunzi watakaojiunga na shule za upili 2024, utakuwa asilimia 100 kwa 100,” Bw Machogu akahakikishia taifa. Ni visa viwili pekee vya udanganyifu kwenye mtihani vilivyoandikishwa katika KCPE 2023, Bw Machogu akisema mtahiniwa mmoja alipatikana akiwa na karatasi feki na mwingine simu wakati wa mtihani. Wakati huohuo, Waziri wa Elimu alitangaza kwamba shughuli ya kuteua watahiniwa kujiunga na kidato cha kwanza itaanza mnamo Jumanne, Novemba 28, 2023. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  